J E G Y Z Ő K Ö N Y V

# Készült: 2020. március 4.-én a magyarsarlósi Művelődési Ház

**épületében megtartott 17 órakor kezdődő képviselő testületi ülésén.**

**Jelen vannak:** Dukai Zoltán polgármester

Bökös Ernő képviselő

Füller Balázs (alpolgármester)

Mácsai Réka képviselő

Szomorné Sebők Bernadett képviselő

**Igazoltan távol maradt: .**

**Tanácskozási joggal jelen van**:

Dr. Jávorcsik Béla jegyző

Dukai Zoltán polgármester: Köszöntök mindenkit a mai testületi ülésen, megállapítom, hogy a képviselő-testület 5 tagjából 5 jelen van, ezért határozatképesek vagyunk. Javaslom, hogy fogadjuk el az alábbi napirendet:

# NAPIREND

**1. napirendi pont**

2020. költségvetés tervezetének elfogadása.

Előadó: Dukai Zoltán polgármester

**2. napirendi pont**

Magyarsarlós község önkormányzat képviselő-testületének 2019-2024 közötti gazdasági programjának megvitatása, elfogadása.

Előadó: Dukai Zoltán polgármester

**3. napirendi pont**

Tájékoztatás a folyamatban lévő szennyvízcsatorna pályázatról.

Előadó: Dukai Zoltán polgármester

**4. napirendi pont**

Egyebek: Olaszi Óvoda költségvetésének és beszámolójának megvitatása, elfogadása. Folyamatban lévő ügyek, megvalósult és tervezett rendezvények...

Előadó : Szomorné Sebők Bernadett képviselő. Dukai Zoltán  polgármester

**5. napirendi pont**

Zárt ülés: Segélykérelmek megtárgyalása.

Előadó: Dukai Zoltán polgármester

**6. napirendi pont**

Együttes ülés keretében a Nagykozári Közös Önkormányzati Hivatal költségvetésének és beszámolójának megvitatása, elfogadása.

Előadó: Dukai Zoltán polgármester Dr. Jávorcsik Béla jegyző.

A képviselő-testület 5 igen szavazattal (egyhangúlag ) elfogadta a napirendet.

**1. napirendi pont**

2020. költségvetés tervezetének elfogadása.

Előadó: Dukai Zoltán polgármester

Dukai Zoltán polgármester: 2020. február 6-án tárgyaltuk a magyarsarlósi költségvetést. A testületi ülésen elhangzottak alapján vagy a megküldött költségvetési dokumentumok alapján van e ezzel kapcsolatban valakinek javaslata, észrevétele, módosítási szándéka?

(A 2020 évi költségvetést az 1. számú melléklet tartalmazza.)

Mivel nincs, javaslom a költségvetési rendelet elfogadását!

A képviselő-testület 5 igen szavazattal (egyhangúlag) megalkotta az alábbi rendeletet:

**MAGYARSARLÓS ÖNKORMÁNYZATÁNAK**

**../2020. (…..) számú rendelete**

**az önkormányzat 2020. évi költségvetéséről**

**2. napirendi pont**

Magyarsarlós község önkormányzat képviselő-testületének 2019-2024 közötti gazdasági programjának megvitatása, elfogadása.

Előadó: Dukai Zoltán polgármester

Dukai Zoltán polgármester: 2020. február 26-án mindenkinek elektronikusan elküldtem az előttünk álló önkormányzati ciklus gazdasági programját. *Ismerteti a gazdasági programot.* Az elhangzottak vagy a megküldött gazdasági programra vonatkozó dokumentumok alapján van e ezzel kapcsolatban valakinek javaslata, észrevétele, módosítási szándéka?

(A gazdasági programot a 2. számú melléklet tartalmazza.)

A képviselő-testület 5 igen szavazattal (egyhangúlag) meghozta az alábbi határozatot:

# Szám: 12 / 2020. (III.4. ) sz. határozat

**Tárgy: A 2020. évi gazdasági program elfogadása**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elfogadja a 2020. évi Gazdasági Programot.

Erről jegyzőkönyvi kivonaton értesül:

1) Irattár

**3. napirendi pont**

Tájékoztatás a folyamatban lévő szennyvízcsatorna pályázatról.

Előadó: Dukai Zoltán polgármester

Dukai Zoltán polgármester: Február közepén érkezett válasz, a 2019 decemberében benyújtott támogatási kérelmünkre, melyet a szennyvízcsatorna hiányzó önrészének támogatására adtunk be. Sajnos kérelmünket elutasították. dr. Viski József államtitkár úr két megoldási javaslatot ír a levélben, mely a műszaki tartalom csökkentésére illetve hitelfelvételre vonatkozik. Mindkét lehetőséget igyekeztem megvizsgálni: Felkerestem Méhes Zsolt tervezőt, aki írásban is jelezte, hogy a szennyvízpályázathoz kapcsolódó műszaki tartalom tovább már nem csökkenthető. A hitelfelvétellel kapcsolatban felkerestem az önkormányzat számlavezető bankját és országgyűlési képviselőnket dr. Hoppál Pétert. Az OTP. bank ajánlatát a héten kaptam kézhez, ennek értelmében 10 millió forint hitelfelvétel esetén 1 millió forint kamattal, plusz a járulékos költségekkel számolhatunk. Országgyűlési képviselőnktől kamatmentes kölcsön ügyében kértem segítséget. Ő még nem adott választ, dolgozik azon, hogy ez megvalósulhasson. Kérvényt nyújtottam be a Vidékfejlesztési Minisztériumba, hogy a szennyvízberuházás kivitelezésének megvalósítási határidejét, mely 2020 december 31, módosítsák 2021 december 31-re. A hiányzó önerőt csak (kamatmentes) hitellel tudjuk pótolni, mire ezt elbírálják és a közbeszerzés lezajlik esélytelen, hogy az idei határidőre megvalósíthassuk a kivitelezést.

Mácsai Réka képviselő: Én javaslom, hogy a lakosságot is vonjuk be ennek eldöntésébe. Fenn áll annak veszélye is, hogy sokan visszalépnek és nem akarják már a szennyvizet.

Dukai Zoltán polgármester: A javaslat jogos. A lakosságot mindenképpen be kell vonni a kérdésbe, mert az önerő emelkedése őket is érinti. A korábbi döntésünk értelmében a 125 000 Ft./ház önerő 150 000 Ft./ház önerőre módosul. Ennek értelmében még egyszer fel kell mérni az igényeket és új szándéknyilatkozatokat kell kitölteni minden lakóingatlan tulajdonosnak. Javaslom azonban, hogy a lakosság bevonásával várjuk meg a jövő hónapot. Addig kérelmet kell benyújtanunk a kormányhoz, a hitelfelvétel engedélyezésére. Minden önkormányzati hitel, melynek törlesztése meghaladja az egy évet kormányengedélyhez kötött. A törlesztés futamideje nem haladhatja meg az önkormányzati ciklust, tehát még négy évre számolhatunk. Sajnos fennáll annak lehetősége is, hogy kérelmünket elutasítják, így a lakosság újabb szándéknyilatkozatai értelmüket vesztenék, mert a szennyvízcsatorna kiépítését nem tudjuk megvalósítani. Jelenleg 44 millió forint önerőt kellene biztosítanunk: 30 millió forint az önkormányzati önerő, melyből 10 millió forint hiányzik, ezt csak hitellel tudjuk fedezni. A lakosságnak, a megemelt önrésszel 14 millió forintot kellene vállalnia. Mindezt akkor tudjuk kérni a lakosságtól, ha a kormány jóváhagyta a kamatmentes hitel kérelmünket, mert ezzel hitelfelvételére is jogot nyerünk. Ne kerüljünk olyan helyzetbe, hogy a lakosság elfogadja a megemelt önerőt, de az önkormányzat nem tudja teljesíteni a rá eső részt. Ezen a testületi ülésen nem kell döntést hoznunk. Javaslom, hogy április folyamán, a jelenleg függőben lévő engedélyek birtokában tárgyaljuk újra az ügyet. Fontos, hogy minden számításba vehető megoldást végigjárjunk.

(Az elutasító határozatot, a határidő módosítás kérelmét, OTP bank ajánlatát, Méhes Zsolt tervező nyilatkozatát, dr. Hoppál Péter országgyűlési képviselő kérelmét, a 3. melléklet tartalmazza.)

A képviselő-testület tudomásul vette a bejelentést.

**4. napirendi pont**

**Egyebek: Olaszi Óvoda költségvetésének és beszámolójának megvitatása, elfogadása. Folyamatban lévő ügyek, megvalósult és tervezett rendezvények...**

**Előadó : Szomorné Sebők Bernadett képviselő. Dukai Zoltán  polgármester**

Szomorné Sebők Bernadett képviselő: Folyamatban van a nőnapi rendezvény szervezése. Jelenleg több mint 60 helyi lakos jelentkezett, ami nagyon jó arány. Megvettem a tombola nyereményeket, a papír asztalterítőket és az üdvözlő italokat is. Bízom benne, hogy minden jól sikerül.

Dukai Zoltán polgármester: Köszönjük a sok munkát. Jövő héten kiosztanám a színházra vonatkozó meghívókat is. A közmunkaprogramba benyújtott pályázatunkat első körben visszautasították. Ennek értelmében nem tudjuk alkalmazni Háner Attilát. A közterületek karbantartása ezzel veszélybe került, mert egy ember nem fogja tudni megoldani a fűnyírást. A múlt évben már vállalkozót is bevontunk a vízelvezető árok nyírásába, mert a két emberünk sem bírta a munkát.

Bökös Ernő képviselő: Javaslom, hogy részmunkaidőben foglalkoztassuk Háner Attilát, ezzel meg lehetne oldani ezt a problémát.

Dukai Zoltán polgármester: Jövő héten személyesen is bemegyek a munkaügyi központba, Attila epilepsziás betegségére hivatkozva kérni fogom a pályázatunk újratárgyalását. Mielőtt döntést hozunk, ezzel az üggyel is várjuk meg a jövő hónapot.

Dukai Zoltán polgármester: Az óvoda fenntartása kötelező önkormányzati feladat hatáskörébe tartozik, ellentétben az iskolával, mely állami fenntartásban van. Az Olaszi Óvoda 2019 évi költségvetése az év közben fellépő gyereklétszám csökkenése következtében 1 988 413 Ft. hiányt mutat, melyről a társulásban részt vevő önkormányzatoknak kell gondoskodniuk. Magyarsarlósra 178 777 Ft. jut, mert a gyereklétszám arányában (3fő) a költségek 9%-át kellene viselnünk. Az idei évben létszámleépítést hajtottak végre, hogy a jövőben kezelni tudják a helyzetet és ne legyen hiány.

A képviselő-testület 5 igen szavazattal (egyhangúlag) meghozta az alábbi határozatot:

Szám: 13 / 2020. (III.4. ) sz. határozat

**Tárgy: Olaszi Óvoda költségvetésének támogatása.**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elfogadja azOlaszi Óvoda költségvetési hiányának támogatását, melynek 2019 évi fedezésére 178 777 Ft.-ot biztosít.

Erről jegyzőkönyvi kivonaton értesül:

1.) Irattár

2.) Pénzügy

Dukai Zoltán polgármester: Korábban, már határozatot hoztunk, melyet most meg kellene ismételni. **A 49./2017. (I.10.) Kt. számú határozatával** 2017. évben a Képviselő-testület arról döntött, hogy támogatási kérelmet (pályázatot) nyújt be közösön Lothárd, Birján és Szemely településekkel a Vidékfejlesztési Program ***VP6-7.2.1-7.4.1.2-16*** kódszámú, ***Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése”*** című pályázati felhívásra „*Mechanikailag stabilizált alappal rendelkező utak kialakítása konzorciumban; valamint erőgép és munkagépek beszerzése a birjáni, lothárdi, magyarsarlósi, szemelyi külterületi utak karbantartásához.*” címmel.

A projekt megvalósítási helyének pontos címe, helyrajzi száma:

* 7761 Magyarsarlós, külterület 482, 347, 044, 037, 1055 hrsz.

A pályázat kiírója a benyújtott pályázatunkat pozitívan bírálta el (A Támogatói Okirat iratazonosító száma: 3007622374, Magyarsarlós Községi Önkormányzattal bruttó - 5 114 024 Ft támogatásban részesültünk.

Az igényelhető támogatási előleg mértéke az utófinanszírozású tevékenységre jutó támogatási összeg legfeljebb 50%-a, az **igényelhető támogatási előleg legmagasabb összege 2 557 012 Ft, azaz kettőmillió-ötszázötvenhétezer-tizenkettő forint.**

Támogatási előleg abban az esetben folyósítható, ha az Önkormányzat az adott naptári évre vonatkozó projektszintű likviditási tervet és annak mellékletét benyújtja és az önerő rendelkezésre állását igazolja, kötelezettséget vállal arra vonatkozóan, hogy az önerő összegét a költségvetésben elkülöníti.

A projekt forrásai az alábbiak szerint alakulnak:

|  |  |
| --- | --- |
| A projekt teljes költsége összesen (Ft) | 121 265 623 |
| A projekt elszámolható költségei összesen (Ft) | 119 948 361 |
| A projekt nem elszámolható költségei összesen (Ft) | 1 317 262 |
| Támogatás összege (Ft) | 101 956 103 |
| Önerő (Ft) | 19 309 520 |
| Saját forrás (Ft) | 19 309 520 |
| Egyéb támogatás (Ft) | 0 |
| A Projekt nem elszámolható költségeire jutó önerő (Ft) | 1 317 262 |

A képviselő-testület 5 igen szavazattal (egyhangúlag) meghozta az alábbi határozatot:

# Szám: 14 / 2020. (III.4.) sz. határozat

**Tárgy: Nyilatkozat a VP-6-7.2.1-7.4.1.1-16 pályázathoz**

H A T Á R O Z A T

Magyarsarlós Községi Önkormányzat Képviselő-testülete, 5 igen szavazattal (egyhangúlag) Magyarország helyi önkormányzatairól szóló 2011. évi CLXXXIX. sz. törvényben biztosított jogkörében eljárva a „*Mechanikailag stabilizált alappal rendelkező utak kialakítása konzorciumban; valamint erőgép és munkagépek beszerzése a birjáni, lothárdi, magyarsarlósi, szemelyi külterületi utak karbantartásához*” című pályázat támogatói döntésének ismeretében a projekt költségvetését elfogadja, az önerőt a projekt megvalósításához biztosítja és a költségvetésben elkülöníti.

A Képviselő-testület felhatalmazza a Polgármestert, hogy az előleg igényléshez az önerő rendelkezésre állásáról szóló nyilatkozatot elkészítse, az előleg igénylési folyamatot elindítsa, a határozat végrehajtásához szükséges intézkedéseket megtegye.

**Felelős:** polgármester

**Határidő:** azonnal

Erről jegyzőkönyvi kivonaton értesül:

1. Irattár

2. E-mail útján pályázatíró

Dukai Zoltán polgármester: Amennyiben több kérdés, észrevétel, javaslat nincs, az ülést bezárom, az együttes ülésről külön jegyzőkönyv készül.

k.m.f.

Dukai Zoltán Dr. Jávorcsik Béla

polgármester jegyző